Tisztelt Hallgatók!

A diplomamunka megírására és annak beadására vonatkozó szabályok a 2020/21. tanév II. félévében:

A 2020/21. tanév nyári záróvizsgára történő jelentkezés (<http://nk.unideb.hu/hu/nyomtatvanyok>, *Záróvizsga jelentkezési lap*) és a diplomamunka beadási határideje az alap - és mesterképzésben (a júniusi záróvizsga-időszak előtt) 2021. április 1. Amennyiben a hallgató ezt a határidőt elmulasztja, az adott tanévben államvizsgát nem tehet. Alap- és mesterképzésben a témavezető javaslata alapján az Népegészségügyi Kar Tanulmányi Bizottság elnökének engedélyével indokolt esetben a diplomamunka beadási határidejét egy héttel (azaz 2021. április 8. napjáig) módosíthatja a hallgató (a kérelem az NK Tanulmányi Bizottságnak c. formanyomtatvány elektronikus úton való megküldésével a geber.timea@sph.unideb.hu e-mail címre).

A diplomamunkának az előzetes kérelem nélkül történő késedelmes beadása a beadási határidőt követő legfeljebb egy héten belül akkor lehetséges, ha a hallgató az Egyetem Térítési és Juttatási Szabályzatában megállapított pótdíjat a beadás előtt megfizeti. E határidőn túl történő benyújtás esetén a diplomamunka elbírálására a következő záróvizsga időszakban kerülhet sor.

A DE TVSz Népegészségügyi Kari mellékletének 15. §-ban foglalt, a diplomamunka **benyújtásával és megvédésével** kapcsolatos rendelkezései, a távolléti oktatás keretében az alábbiak szerint teljesítendők.

1. A diplomamunka benyújtásának feltétele, hogy a témavezető (a geber.timea@sph.unideb.hu e-mail címen) keresztül legkésőbb **2021. április 01-ig** nyilatkozzon arról, hogy a hallgató megadott címmel készült diplomamunkájának benyújtásához hozzájárul, és megjelöli a bírálókat (1. számú melléklet).

2. A diplomamunkát elektronikusan a Debreceni Egyetem Egyetemi és Nemzeti Könyvtárának Elektronikus archívumába (DEA) fel kell tölteni. A diplomamunkát ezt követően kizárólag elektronikusan (.pdf formátumban) kell benyújtani az NK Tanulmányi Osztályára (a geber.timea@sph.unideb.hu e-mail címen keresztül).

A diplomamunka .pdf formátumába bele kell fűzni:

- a hallgató nyilatkozatát arról, hogy a diplomamunka a saját munkája (*Plágium nyilatkozat diplomamunkához*),

- a Turnitin plágiumszűrő szolgáltatás által igazolt eredményt (a témavezető ellenőrzi az egyezést),

- a DE elektronikus archívuma és a szakdolgozatot készítő közötti „Elhelyezési nyilatkozatot” *(Diplomamunkák elhelyezési nyilatkozata (DEA))* és (ha indokolt) a „Titkosítási mellékletet”,

- és a hallgató nyilatkozatát arról, hogy a papír alapú, az elektronikus, valamint a plágiumszűrő szolgáltatáson átfuttatott forma mindenben megegyezik *(Nyilatkozat egyezőségről)*.

A nyomtatványok az <http://nk.unideb.hu/hu/nyomtatvanyok> honlapon érhetőek el.

Terjedelme (irodalomjegyzék, ábrák és táblázatok nélkül) 6-8000 szó legyen. A számítógéppel írt diplomamunkát esztétikus formában, bekötve kell beadni. Alul, felül 2,5 cm-es, bal és jobb oldalon 3 cm-es margót kell hagyni.

A diplomamunkának szerkezetében a következőknek kell megfelelnie: a diplomamunka beszámolhat a szerző saját kísérletes vizsgálatairól; lehet népegészségügyi, ill. epidemiológiai vagy egyéb, a képzéséhez kapcsolódó elemzés, irodalmi összefoglaló, audiovizuális oktatási anyag, eszköz, mestermunka, modell vagy számítógépes program is. Nem fontos, hogy új tudományos eredményt tartalmazzon, azonban legyen a szerző önálló munkájának eredménye. A nem önálló eredmények forrását pontosan meg kell jelölni. A diplomamunka eredetiségéről a hallgató büntetőjogi felelőssége tudatában nyilatkozik. Amennyiben a diplomamunkába változás nélkül átemelt szövegrész (az irodalomjegyzék kivételével) együttesen meghaladja a teljes szöveg 30%-át, a diplomamunka nem fogadható el.

A címoldal tartalmazza a diplomamunka címét, a szerző nevét, a témavezető nevét és aláírását, a témavezető affiliációját, a Népegészségügyi Kar megnevezését, valamint az elkészítés évét. A diplomamunka csak abban az esetben fogadható el, ha a címoldala a Kar honlapjára feltöltött, aktuális sablon szerint készült (<http://nk.unideb.hu/hu/nyomtatvanyok>, *Diplomamunka fedlap 2021-től*).

A diplomamunka külön fejezeteit képezik az absztrakt, a bevezetés, a munka célkitűzései, a módszerek leírása, az eredmények, a megbeszélés, és az összefoglaló fejezet. Az összefoglaló fejezet tartalmazza a dolgozat rövid bemutatását, a szélesebb olvasóközönség számára tudománynépszerűsítés céljából (szóközökkel min. 2000 max. 4500 karakter terjedelemben). Ezt követi az irodalomjegyzék.

Az irodalmi hivatkozások szöveg közben történő megjelenítésére, illetve az irodalomjegyzék összeállítására a nemzetközileg elfogadott (Harvard vagy Vancouver) citációs szabályrendszerek valamelyikét kell alkalmazni. Az irodalmi hivatkozások száma lehetőleg ne legyen 20-nál kevesebb, illetve 50-nél több. Internetes hivatkozások esetében a hivatkozásnak tartalmaznia kell a honlap pontos címét, illetve a letöltés dátumát.